Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена Здружение за заштита на животни „Анима Мунди“, поднесена против Решение на ЈП за заловување и третман на бездомни кучиња Стационар Лана-Струмица, по предметот Барање за пристап до информации од јавен карактер, на 09.01.2024 година, го донесе следното

**Р Е Ш Е Н И Е**

1. Жалбата изјавена од Здружение за заштита на животни „Анима Мунди“, поднесена против Решението на ЈП за заловување и третман на бездомни кучиња Стационар Лана-Струмица бр.03-742/2 од 12.12.2023 година, заведена во Агенцијата под бр.08-450 на 22.12.2023 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-742/2 од 12.12.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Здружението за заштита на животни „Анима Мунди“ на 24.11.202 година поднело Барање за пристап до информации од јавен карактер до ЈП за заловување и третман на бездомни кучиња Стационар Лана-Струмица, со кое побарало по е-маил да му се достави електронски запис од следната информација:

„1. Ве молам за име и презиме на овластеното лице кое ги врши тестовите за социјализација.

2.Ве молам за копија од истакнатите листи на боксовите во кои престојувале сите кучиња кои не го положиле тестот за социјализација во 2023 година и се евтаназирани.

3.Ве молам за копија од образците за тестовите за социјализација на сите кучиња кои не го положиле тестот и биле евтаназирани во 2023 година.

4.Ве молам испратете ми копија од документацијата за огласување на кучињата кои го паднале тестот за социјализација и биле автаназирани во 2023 година“.

Постапувајќи по ова Барање, како што се наведува во Жалбата, Имателот на информации на 12.12.2023 година на Барателот му доставил Решение бр.03-742/2 со кое Барањето на Барателот се прифаќа. Во истото е наведено дека: „Во ЈПЗБК Стационар Лана тестовите за социјализација ги врши професор-доктор Владимир Пеков-овластено лице од Агенцијата за храна и ветеринарство. 2. Копиите за следните точки од барањето се во сопственост на Агенцијата за храна и ветеринарство. Доколку Ви се потребни можете да се обратите до надлежните одговорни лица во Агенцијата.“

Незадоволен од добиениот одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-450 на 22.12.2023 година. Во Жалбата, меѓу другото, е наведено: „ЈПКЗБК Лана во својот одговор бр.03-742/2 од 12.02.2023 година (во прилог) се произнесе дека не може да ми ја достави бараната информација под реден број 2, 3 и 4 од барањето бидејќи документите кои се однесуваат за тие точки од барањето биле сопственост на Агенцијата за храна и ветеринарство и следствено не упатува да се обратиме до нив.“

Агенцијата, со електронски допис бр.08-450 од 22.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 29.12.2023 година достави Одговор на жалба, заведен во Агенцијата под бр.08-450. Во Одговорот е наведено: „...бараат информации за сериски број, рок на траење и употребена количина на средство за еутаназија, геокординати каде се вратени и медицински картони на 630 кучиња, тестови за социјализација и други документи за кои во Правилникот за постапките за заловување, интеревенции и третман на бездомните кучиња....пишува дека треба да бидат достапни на увид на ветеринарниот интепектор и доставени до Агенцијата за храна и ветеринарство и за кои сметаме дека не се информации од јавен интерес.“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,**поради следното:

Агенцијата, по разгледувањето на Жалбата и расположливите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации донел Решение со кое го прифаќа Барањето на Барателот, но парцијално постапил по истото, односно не доставил одговор за точките 2, 3 и 4 од Барањето, за кои го упатува Барателот да се обрати до Агенција за храна и ветеринарство да ги побара истите информации.

Што се однесува до наводите во Одговорот на жалба на Имателот на информации, дека смета оти бараните информации „не се информации од јавен интерес“, Агенцијата му укажува на Имателот на информации дека бараните информации се информации од јавен карактер и е должен на Барателот да му овозможи пристап до истите, на начин и во форма наведени во Барањето.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1, алинеја 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, како и за извештаи за работа кои ги поднесува до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните.

Согласно член 3 став 1 алинеја 7 од Законот за слободен пристап до инфорамции од јавен карактер „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување или трошење на буџетски средства; ќе се открие потенцијален судир на интереси; ќе се спречат и откријат сериозни закани по здравјето и животот на луѓето; ќе се спречи и открие загрозување на животната средина; ќе се помогне да се разбере прашањето за кое се креира јавна политика или се води парламентарна дебата и ќе се овозможи еднаков третман на секој граѓанин пред законите.

Агенцијата му укажува на Имателот на информации дека, доколку ги создал бараните информации и, согласно своите надлежности и должности, ги доставувал до Агенцијата за храна и ветеринарство, должен е да постапи позитивно по Барањето, со тоа што на Барателот ќе му достави копии од сите барани информации. Истото е должен да го стори и во случај кога бараните информации се создадени од страна на Агенцијата за храна и ветеринарство, а тој располага со истите.

Во случај бараните информации да се создадени од страна на Агенцијата за храна и ветеринарство, а ЈП за заловување и третман на бездомни кучиња Стационар Лана-Струмица не располагал со истите, бил должен да постапи согласно член 18 од Законот за слободен пристап до информации од јавен карактер и Барањето да го препрати до Агенцијата за храна и ветеринарство во рок од три дена од денот на приемот на Барањето и за истото да го извести Барателот.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор,**

**Blerim Iseni**